Financial Times: Franța și-a schimbat poziția și o susține pe Laura Codruța Kovesi la Parchetul European

Financial Times a anunțat marți seară că Franța și-a schimbat poziția în privința procedurii de numire a procurorului european și că o susține pe Laura Codruța Kovesi, după ce contracandidatul francez Bonhert s-ar fi retras din cursă.

Decizia Franței vine în urma victoriei pe care președintele Emmanuel Macron a avut-o în negocierile de luna trecută cu Germania și alți membri ai UE pentru posturile cheie din Uniune, incluzând aici și alegerea franțuzoaicei Christine Lagarde în fruntea Băncii Centrale Europene, adaugă Financial Times.

Un oficial francez a declarat pentru Financial Times că schimbarea de poziție a Franței vine pentru a balansa numirile din cadrul UE, care până acum nu au oferit un post important niciunui reprezentant din estul Europei, și are rolul de a sublinia susținerea pe care Parisul o oferă statului de drept.

Dacian Cioloș a declarat pentru Financial Times că Guvernul Franței va informa Consiliul în viitorul apropiat că o va susține pe Laura Kovesi.

Context

Dacian Cioloș, liderul grupului Renew Europe din Parlamentul European, a anunțat săptămâna trecută că a avut o discuție cu președintele Franței, Emmanuel Macron, și că au convenit să lucreze împreună pentru a realiza cât mai repede nominalizarea șefului Parchetului European, pornind de la sprijinul pe care Laura Codruța Kovesi l-a obținut în Parlamentul European.

„Azi am discutat cu președintele Emmanuel Macron despre finalizarea procedurii de desemnare a procurorului-șef european.

Am convenit să lucrăm împreună pentru a realiza cât mai repede nominalizarea șefului Parchetului European, pornind de la sprijinul pe care Laura Codruța Kovesi l-a obținut în Parlamentul European”, a scris Cioloș pe pagina sa de Facebook.

Totodată, Laura Codruța Kovesi s-a bucurat de un sprijin important din partea eurodeputaților PNL, dar și de susținerea masivă a grupului PPE. În același timp, Kovesi a fost atacată în numeroase rânduri de eurodeputații PSD și ALDE, iar Viorica Dăncilă a transmis public că nu o susține pe fosta șefă a DNA.

Într-un interviu BBC, Laura Codruța Kovesi a vorbit despre candidatura sa și despre atitudinea Guvernului, spunând însă că nu a fost afectată de lipsa sprijinului Executivului și că, oricum, nu a așteptat ajutorul instituției condusă de Viorica Dăncilă. Interviul poate fi citit aici.

sursa foto: Inquam Photos/ George Călin